CELEX: 62021TN0561
Language: sk
Date: 2021-09-08 00:00:00
Title: Vec T-561/21: Žaloba podaná 8. septembra 2021 – HSBC Holdings a iní/Komisia

25.10.2021   
            
            
               SK
            
            
               Úradný vestník Európskej únie
            
            
               C 431/54
            
         
      Žaloba podaná 8. septembra 2021 – HSBC Holdings a iní/Komisia
      (Vec T-561/21)
      (2021/C 431/63)
      Jazyk konania: angličtina
      
         Účastníci konania
      
      
         Žalobkyne: HSBC Holdings plc (Londýn, Spojené kráľovstvo), HSBC Bank plc (Londýn), HSBC Continental Europe (Paríž, Francúzsko) (v zastúpení: M. Demetriou a D. Bailey, Barristers, M. Simpson, Solicitor, C. Angeli, M. Giner Asins a C. Chevreste, lawyers)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  zrušil článok 1 rozhodnutia Komisie C(2021) 4600 final z 28. júna 2021, oznámeného 29. júna 2021 (ďalej len „napadnuté rozhodnutie“), ktorým sa mení rozhodnutie Komisie C(2016) 8530 final zo 7. decembra 2016 (ďalej len „rozhodnutie z roku 2016“) [AT.39914 – Úrokové deriváty denominované v eurách (ďalej len „ÚDDE“)] a článok 2 písm. b) rozhodnutia z roku 2016,
               
            
                  —
               
               
                  subsidiárne podstatne znížil výšku pokuty uloženej žalobkyniam na takú výšku, ktorú bude Všeobecný súd považovať za primeranú, a
               
            
                  —
               
               
                  uložil Komisii povinnosť nahradiť žalobkyniam trovy konania, alebo subsidiárne ich primeranú časť.
               
            
         Dôvody a hlavné tvrdenia
      
      Na podporu svojej žaloby, žalobkyne uvádzajú päť žalobných dôvodov.
      
                  1.
               
               
                  Prvý žalobný dôvod je založený na tvrdení, že napadnuté rozhodnutie bolo prijaté po uplynutí desaťročnej premlčacej lehoty, ktorá začala plynúť od konca porušovania 27. marca 2007. Právomoc žalovanej znovu uložiť žalobkyniam pokutu bola z tohto dôvodu premlčaná.
               
            
                  2.
               
               
                  Druhý žalobný dôvod je založený na tvrdení, že sa žalovaná dopustila nesprávneho právneho posúdenia a/alebo nesprávneho skutkového posúdenia, keď vypočítala hodnotu predaja žalobkýň na základe diskontovaných hotovostných príjmov. Žalobkyne tvrdia, že diskontované hotovostné príjmy sú svojvoľným a nevhodným spôsobom merania hodnoty predaja v oblasti úrokových derivátoch denominovaných v eurách. Diskontované hotovostné príjmy najmä neodrážajú podľa ich názoru ani ekonomický význam porušovania, ani mieru HSBC na tomto konaní.
               
            
                  3.
               
               
                  Tretí žalobný dôvod je založený na tvrdení, že sa žalovaná dopustila nesprávneho posúdenia a/alebo nedostatočne odôvodnila mieru faktora zníženia, ktorý použila na výpočet diskontovaných hotovostných príjmov žalobkýň.
               
            
                  4.
               
               
                  Štvrtý žalobný dôvod je založený na tvrdení, že sa žalovaná dopustila nesprávneho posúdenia závažnosti porušovania žalobkýň a uloženia a výšky dodatočnej sumy.
               
            
                  5.
               
               
                  Piaty žalobný dôvod je založený na tvrdení, že pokuta uložená žalobkyniam je neprimerane vysoká. Žalobkyne najmä tvrdia, že sa žalovaná dopustila nesprávneho posúdenia poľahčujúcich okolností, ktoré sa týkajú porušovania žalobkýň. Žalobkyne ďalej tvrdia, že žalovaná nedostatočne zohľadnila skutočnosť, že účasť žalobkýň na jedinom pokračujúcom porušení bola menšia ako aj menej závažná, než ako bolo zistené v rozhodnutí z roku 2016, ktoré potvrdil Všeobecný súd vo veci T-105/17 HSBC/Komisia (1). Žalobkyne preto navrhujú, aby Všeobecný súd stanovil oveľa nižšiu pokutu, ktorá spravodlivo odráža to, čoho sa žalobkyne dopustili.
               
            
         (1)  Rozsudok z 24. septembra 2019, HSBC Holdings a i./Komisia, T-105/17, EU:T:2019:675.